Frank Coetzee - Die Klein Jakkalsies
Ons almal ken die gesegde "Dit is die klein jakkalsies wat die wingerd verniel" maar hoeveel van ons dink regtig daaroor?
Dit is ook die klein jakkalsies, die klein dingetjies, wat amper ALLES in ons lewe beinvloed en 'n mens kan baie leer deur daarna op te let want 'n mens sowel as ander se werklike gevoel word sigbaar deur die klein dingetjies.
Om 'n kind te bederf met speelgoed en hom/haar altyd sy/haar sin te gee se niks en is meestal eintlik 'n jakkalsie wat die kind se persoonlikheid verniel want dit maak van hom/haar 'n bedorwe brokkie in plaas van 'n goed gebalanseerde kind en later volwassene wat in staat sal wees om die uitdagings van die lewe te trotseer.
Om 'n mens blind te staar teen mooi woordjies of beloftes wat niks beteken nie omdat die DAAD, die klein dingetjies daaragter, ontbreek, is dwaas want dit vernietig nie net 'n mens se persoonlikheid en menswees nie, maar ook die ander persoon want dit dien as aanmoediging om aan te hou met die valsheid.
Daar is so baie klein dingetjies dat mens dit amper nie eens werklik kan beskryf of opsom nie maar daarin le ook juis die probleem want dit is so klein en so baie, dat dit maklik is om te ignoreer tot dit te laat is en die wingerd vernietig is.
Die klein dingetjies le in wat mens dink, se en doen.
Dit le in hoeveel mens aan iemand dink of nie en wat, in hoeveel jy omgee vir iemand of nie, in hoeveel jy jou gevoel en liefde bewys deur daardie klein dingetjies wat op die ou end die getuigskrif is van nie net jou gevoel nie, maar ook jou lewe want deur ons dade en veral die KLEIN daadjies en dinge, skryf ons ons lewensboek.
Meer as 20 jaar gelede het my oorlede ma vir my gesê as mens die kleine (sente) nie eer nie, is jy die grote nie werd nie en dieselfde geld vir nie net finansies nie maar ook mens se lewe waar dit die klein dingetjies is wat op die ou end bepaal wie en wat jy is. (Dit het my terloops tot nou gekos om die waarheid van my ma se woorde (sover dit finansies aangaan) te leer.)
Om 'n verhouding, 'n huwelik, te kan beoordeel moet mens na die klein dingetjies kyk, die alledaagse, want groot dinge is 'n nuwe hoofstuk maar die klein dingetjies is die ink waarmee alles geskryf word en lieg nooit.